Thomas Delaney og Lasse Schöne føler begge, at Panama-spillerne agerede aggressivt i gårsdagens testkamp, og at de i flere episoder gik over stregen.

Flere danskere måtte ned og bide i græsset, da Panama torsdag aften gæstede Brøndby Stadion i en testkamp forud for sommerens VM-slutrunde.

Først gik det ud over Pione Sisto, men også Kasper Schmeichel fik en hård medfart i situationen der førte til udvisningen af Panama-angriberen Blas Perez.

Det hårde spil gik heller ikke ubemærket hen hos midtbanespilleren Thomas Delaney.

- Jeg mindes ikke at have spillet en træningskamp som denne. Jeg vil ikke kalde det gensidig aggression, nok nærmere ensidig fra Panamas side af.

- Det var ikke fordi, at jeg gik og frygtede for at blive skadet, men de bevægede sig hele tiden på grænsen, og flere gange gik de over det tilladte. Men så har vi også prøvet det, siger Thomas Delaney.

Den opfattelse deler indskiftede Lasse Schöne også, men samtidig glæder Ajax-spilleren sig over, at ingen kom slemt til skade.

- Jeg var tit henne og sige til dem, om det ikke var en idé at tage det roligt. Vi har alle sammen et større mål til sommer, hvor vi gerne vil afsted til Rusland.

- Det er en fodboldkamp, så selvfølgelig skal folk gå til den, men jeg synes der var et par gange, hvor de godt kunne holde lidt igen.

- Det kunne godt være endt slemt, og især på den bane, hvor bolden kunne hoppe lidt mærkeligt op. Men jeg tror at alle slap helskindet afsted, selvom de gik over stregen nogle gange, tilføjer han.

Foruden det røde kort til Blas Perez, blev Anibal Godoy, Felipe Baloy og Armando Cooper også præsenteret for advarsler i løbet af de 90 minutter.

kenneth@bold.dk